Mai multe pe gandul.info

Bulibașa Mihalache Stănescu dintr-un cartier din Hârlău a primit o amenințare mai puțin obișnuită. Câtiva membri din comunitatea pe care o conduce au găsit la poarta sa, miercuri dimineață, un sicriu, două coroane, zeci de lumâri și o cruce de lemn. Bărbatul spune că totul s-ar fi întâmplat peste noapte. „Acuma sigur nu știm cine este, am chemat autoritățile statului român să facă cercetări și să identifice cine este autorul. Discuții mai sunt, au mai fost probleme, dar nu au fost omoruri, nu s-a tăiat nimeni cu cuțite, certuri mai sunt între tineret”, a explicat Mihalache Stănescu.

Bătrânul spune că pe cruce ar fi fost trecut numele unuia dintre fii săi. „Nu știm exact cine este, nu bănuim pe nimeni. A vrut să facă un rău. Rău a vrut să facă, că la noi, la romi nu s-a întâmplat niciodată să aducă un sicriu sau coroane la cineva la poartă”, spun alți membri ai comunității.

Speriați și supărați, romii au chemat poliția, iar după ce criminaliștii au treminat de făcut cercetarea la fața locului au pus coroanele și crucea peste sicriu și le-au dat foc. Femeile spun că s-ar fi făcut și farmece, așa că i-au rugat pe cei mai tineri să dea și cu toporul în coșciugul în flăcări pentru a fi sigure că nu mai rămâne nimic.

Ajutorul din partea autorităților nu a fost însă suficient pentru liniștea celor din cartierul de romi din Hârlău, așa că au chemat și preotul ca să facă o slujbă de sfințire, chiar acolo unde arsese coșciugul.

Polițistii fac cerecetari sub aspectul săvârșirii infracțiunii de amenințare.